Broj: 711-I-1317-P-157/21-02-11

Zagreb, 14. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev Manuele Ivanić, pročelnice Jedinstvenog upravnog odjela Općine Lopar**,na 135. sjednici, održanoj dana 14. srpnja 2021.g., daje sljedeće:

**OČITOVANJE**

**Članove upravnih tijela i nadzornih odbora trgovačkih društava u kojima jedinice lokalne odnosno područne (regionalne) samouprave imaju udjela, imenuju Skupštine navedenih društava s ograničenom odgovornošću, odnosno Glavne skupštine dioničkih društava, sukladno odredbama Zakona o trgovačkim društvima i odredbama Zakona o lokalnoj i područnoj samoupravi te internim aktima navedenih društava i aktima jedinica lokalne (područne) samouprave, pri čemu su dužnosnici, koji vezano za obnašanje svoje dužnosti obavljaju i funkciju člana skupštine trgovačkog društva u kojem jedinica lokalne, odnosno područne (regionalne) samouprave ima dionice ili udjele u vlasništvu, odluke o imenovanju članova upravnih tijela i nadzornih odbora obvezni donijeti uz prethodni prijedlog predstavničkog tijela jedinice lokalne ili područne (regionalne) samouprave, sukladno odredbi članka 15. stavka 2. ZSSI-a.**

Obrazloženje

Povjerenstvu se upitom obratila Manuela Ivani, pročelnica Jedinstvenog upravnog odjela Općine Lopar, koji upit je u knjigama ulazne pošte zaprimljen pod poslovnim brojem: 711-U-3573-P-157/21-01-2 dana 9. srpnja 2021.g., povodom kojeg se vodi predmet broj P-157/21.

Podnositeljica u podnesenom dopisu postavlja upit imenuje li člana nadzornog odbora općinski načelnik sukladno članku 48. Zakona o lokalnoj i područnoj samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12. 19/13, 137/15, 123/17, 98/19 i 144/20) odnosno temeljem članka 45. Statuta Općine Lopar (SN PGŽ 5/21) ili člana nadzornog odbora imenuje Općinsko vijeće sukladno čl. 15. Zakona o sprječavanju sukoba interesa ( NN 26/11, 12/12, 126/12, 48/13, 57/15 i 98/19). Sukladno članku 19. Statuta Općine Lopar ( SN PGŽ 5/21) propisane su ovlasti i djelokrug Općinskog vijeća, a člankom 45. Statuta Općine Lopar ( SN PGŽ) opisan je djelokrug izvršne vlasti odnosno načelnika općine koji u obavljanju izvršne vlasti priprema prijedloge akata koje donosi Općinsko vijeće, a ne obratno. Stoga podnositeljica postavlja upit tko donosi odluku o imenovanju člana nadzornih odbora trgovačkih društva u kojima jedinica lokalne samouprave imaju udjela u vlasništvu Općinsko vijeće ili Općinski načelnik.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga se odredbe navedenog Zakona primjenjuju i na njih.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo ističe kako je odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09,152/11., 111/12., 144/12. i 68/13., 110/15. i 40/19. dalje u tekstu: ZTD) propisan postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava te da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda.

Isto tako, Povjerenstvo ističe da je člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona osnovanih od strane predstavničkog tijela jedinice, osim ako posebnim zakonom nije drugačije određeno.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano koje tijelo predlaže skupštinama tih trgovačkih društava članove upravnih tijela i nadzornih odbora.

Slijedom gore navedenoga, Povjerenstvo navodi kako članove upravnih tijela i nadzornih odbora trgovačkih društava u kojima jedinice lokalne odnosno područne (regionalne) samouprave imaju udjela, imenuju Skupštine navedenih društava s ograničenom odgovornošću, odnosno Glavne skupštine dioničkih društava, sukladno odredbama Zakona o trgovačkim društvima i odredbama Zakona o lokalnoj i područnoj samoupravi te internim aktima navedenih društava i aktima jedinica lokalne (područne) samouprave, pri čemu su dužnosnici, koji vezano za obnašanje svoje dužnosti obavljaju i funkciju člana skupštine trgovačkog društva u kojem jedinica lokalne, odnosno područne (regionalne) samouprave ima dionice ili udjele u vlasništvu, odluke o imenovanju članova upravnih tijela i nadzornih odbora obvezni donijeti uz prethodni prijedlog predstavničkog tijela jedinice lokalne ili područne (regionalne) samouprave, sukladno odredbi članka 15. stavka 2. ZSSI-a

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Podnositeljica, putem dostavljene e-mail adrese

2. Objava na internetskoj stranici Povjerenstva

3. Pismohrana